รายการระหว่างกัน

ข้อมูลการลงทุนในบริษัทย่อย บริษัทร่วมและบริษัทอื่นของเครือซิเมนต์ไทย (SCG)
ได้แสดงไว้แล้วในหน้า 19 - 24 รายการระหว่างกันซึ่งเกิดขึ้นระหว่างบริษัทและบริษัทย่อย
กับกิจการหรือบุคคลที่อาจมีความขัดแย้ง
เป็นธุรกรรมซึ่งเกิดขึ้นระหว่างบริษัทต่อบริษัทตามปกติทางการค้า เพื่อประโยชน์สูงสุดของบริษัท
โดยใช้นโยบายซื้อขายต่อรองกันตามกลไกตลาด
โดยการเทียบเคียงราคากับตลาดหรือธุรกิจที่มีลักษณะใกล้เคียงกัน
สามารถต่อรองตกลงราคาได้ตามสมควร

รายการระหว่างกันระหว่างบริษัทปูนซิเมนต์ไทย จำกัด(มหาชน) (บริษัท) และบริษัทย่อย
กับกิจการหรือบุคคลที่อาจมีความขัดแย้ง ได้แสดงไว้ในหน้า 117 - 120

การอนุมัติการทำรายการระหว่างกัน

บริษัทมีการกำหนดอำนาจดำเนินการไว้อย่างชัดเจนในแต่ละบริษัท
โดยได้รับอนุมัติจากคณะกรรมการบริษัท
ซึ่งการกำหนดอำนาจอนุมัติได้มีการพิจารณาทบทวนอย่างสม่ำเสมอเพื่อให้มีความคล่องตัวในการดำเนินงาน
และมีระบบการควบคุมภายในที่ดีเพียงพอที่จะทำให้ไม่เกิดการรั่วไหล หรือการทุจริต นอกจากนั้น
การที่ SCG ได้กำหนดระบบการวัดผลการดำเนินงานไว้ทั้งในระดับบริษัท ระดับธุรกิจ
และมีการพิจารณาประเมินผลเป็นประจำในระดับ SCG ทำให้บริษัทต่างๆ
และธุรกิจตระหนักเป็นอย่างดีถึงผลที่เกิดขึ้นจากรายการระหว่างกันดังกล่าว
จึงมีความเคร่งครัดในการกำกับดูแลเพื่อให้กลไกในการซื้อขายต่อรองกันตามราคาตลาดเป็นเครื่องมือที่ใช้ในการดำเนินธุรกิจปกติของบริษัทได้อย่างมีประสิทธิภาพและเกิดประสิทธิผล

นโยบายหรือแนวโน้มการทำรายการระหว่างกันในอนาคต

รายการระหว่างกันของบริษัทในอนาคต จะเป็นรายการที่ดำเนินการตามปกติทางการค้า
โดยใช้นโยบายซื้อขายต่อรองกันตามกลไกตลาดของธุรกิจเช่นเดิม
ไม่มีการถ่ายเทผลประโยชน์ระหว่างบริษัทกับกิจการหรือบุคคลที่เกี่ยวข้อง

รายการที่เกี่ยวโยงกันในรอบปี 2549 แบ่งตามประเภทของรายการได้ดังนี้

1.  รายการให้ความช่วยเหลือทางการเงิน เพื่อลดค่าใช้จ่ายทางการเงินให้กับโครงการใหม่
    หรือโครงการปรับปรุง ได้แก่

  1.1 บริษัททำรายการกับบริษัทย่อย จำนวน 12 รายการ มูลค่าธุรกรรมรวมประมาณ 1,416.8
  ล้านบาท ได้แก่

-   โครงการปรับปรุงประสิทธิภาพระบบบริหารการจัดส่ง (TMS Enhancement) Phase 2 ของ
    บริษัทซิเมนต์ไทยโลจิสติกส์ จำกัด (มูลค่า 66 ล้านบาท)

-   โครงการจัดตั้งบริษัทร่วมทุน Cementhai SCT (UAE) LLC.
    ประเทศสหรัฐอาหรับเอมิเรตส์ของบริษัทค้าสากลซิเมนต์ไทย จำกัด

-   การจัดตั้งบริษัทร่วมทุนในธุรกิจโรงอัดเศษกระดาษในประเทศฟิลิปปินส์
    ของบริษัทค้าสากลซิเมนต์ไทย จำกัด (มูลค่า 53.3 ล้านบาท)

-   โครงการติดตั้ง Batching Plant โรงงานสระบุรี ของบริษัทผลิตภัณฑ์และวัตถุก่อสร้าง
    จำกัด(มูลค่า 6.2 ล้านบาท)

-   โครงการติดตั้งสายพานลำเลียงคอนกรีต (Concrete Conveyor Belt)
    ของบริษัทผลิตภัณฑ์และวัตถุก่อสร้าง จำกัด (มูลค่า 7.1 ล้านบาท)

-   โครงการติดตั้ง Batching Plant โรงงานศรีมหาโพธิ์ ของบริษัทผลิตภัณฑ์และวัตถุก่อสร้าง
    จำกัด (มูลค่า 8.6 ล้านบาท)

-   โครงการติดตั้ง Batching Plant โรงงานนครนายก ของบริษัทผลิตภัณฑ์และวัตถุก่อสร้าง
    จำกัด (มูลค่า 12.2 ล้านบาท)

-   โครงการติดตั้ง Batching Plant โรงงานอรัญประเทศ ของบริษัทผลิตภัณฑ์และวัตถุก่อสร้าง
    จำกัด (มูลค่า 12.3 ล้านบาท)

-   โครงการจัดตั้งร้านค้าปลีกสินค้าสีและเคมีภัณฑ์ บางบัวทอง ของบริษัทซิเมนต์ไทยการตลาด
    จำกัด (มูลค่า 5.2 ล้านบาท)

-   โครงการจัดตั้งร้านค้าปลีกสินค้าไฟฟ้าและแสงสว่าง บางบัวทอง
    ของบริษัทซิเมนต์ไทยการตลาด จำกัด (มูลค่า 7.9 ล้านบาท)

-   โครงการขยายกำลังการผลิตกระเบื้องหลังคาลอนคู่ (เพิ่มเติม)
    ของบริษัทกระเบื้องกระดาษไทย จำกัด ที่โรงงานสระบุรี (มูลค่า 370 ล้านบาท)

-   โครงการขยายกำลังการผลิตไม้ฝาและกระเบื้องสมาร์ทบอร์ด (เพิ่มเติม)
    ของบริษัทกระเบื้องกระดาษไทย จำกัด ที่โรงงานทุ่งสง และโรงงานท่าหลวง (มูลค่า 868
    ล้านบาท)

  1.2 บริษัทย่อยทำรายการกับบริษัทย่อย จำนวน 2 รายการ มูลค่าธุรกรรมรวมประมาณ 121.9
  ล้านบาท ได้แก่

-   โครงการติดตั้งเครื่องไล่ความชื้นเชื้อเพลิงชีวมวล ที่หม้อเผา 5 - 6 ของ
    บริษัทปูนซิเมนต์ไทย (ทุ่งสง) จำกัด (มูลค่า 69 ล้านบาท)

-   โครงการติดตั้ง Cement Cooler สำหรับหม้อบดปูนซีเมนต์ 2 - 3 โรงงานเขาวง
    ของบริษัท ปูนซิเมนต์ไทย (ท่าหลวง) จำกัด (มูลค่า 52.9 ล้านบาท)

2.  รายการเกี่ยวกับสินทรัพย์ เพื่อให้เกิดมูลค่าเพิ่มและประสิทธิภาพในการใช้สินทรัพย์ของ SCG
    ดีขึ้น ได้แก่

  2.1 บริษัทย่อยทำรายการกับบริษัทย่อย จำนวน 2 รายการ มูลค่าธุรกรรมรวมประมาณ 16.1
  ล้านบาท ได้แก่

-   โครงการ De-bottleneck กำลังผลิตกล่องกระดาษลูกฟูกของบริษัทซิตี้แพค จำกัด (มูลค่า
    10 ล้านบาท)

-   โครงการ Baling Station ณ เมืองปอยเปต ประเทศกัมพูชา ของบริษัท Cementhai
    SCT (Cambodia) (มูลค่า 6.1 ล้านบาท)

  2.2 บริษัทย่อยทำรายการกับนิติบุคคลอื่น จำนวน 1 รายการ มูลค่ารายการ 7.3 ล้านบาท
  ได้แก่

-   โครงการติดตั้งโปรแกรมระบบงานวางแผนการผลิตและบริหารคำสั่งซื้อ
    ของกิจการกระดาษอุตสาหกรรม โดยว่าจ้าง IT One ในการ Implementation ระบบ
    (มูลค่า 7.3 ล้านบาท)

ในแต่ละรายการที่เกิดขึ้นในปี 2549 ทั้งหมด 17 รายการข้างต้นนั้น
ถึงแม้ว่าจะเป็นรายการเกี่ยวโยงกัน
แต่เข้าข่ายได้รับการยกเว้นตามประกาศเรื่องการเปิดเผยข้อมูลและการปฏิบัติการของบริษัทจดทะเบียน
เนื่องจาก

1.  เป็นการตกลงเข้าทำรายการเกี่ยวโยงระหว่างบริษัท / บริษัทย่อย
    กับบริษัทย่อยที่ไม่มีบุคคลเกี่ยวโยงอื่นถือหุ้นเกินกว่า 10%

2.  เป็นการตกลงเข้าทำรายการเกี่ยวโยงที่มีมูลค่ารายการไม่เกินร้อยละ 0.03
    ของสินทรัพย์ที่มีตัวตนสุทธิของบริษัท

3.  เป็นการตกลงเข้าทำรายการเกี่ยวโยงระหว่างบริษัทย่อยของบริษัทกับนิติบุคคลอื่นที่บริษัท /
    บริษัทย่อยส่งบุคคลที่เกี่ยวโยงเข้าไปดูแลนิติบุคคลอื่นในฐานะผู้ถือหุ้น

4.  เป็นรายการที่เป็นธรรมและไม่ก่อให้เกิดการถ่ายเทผลประโยชน์

[]

[]

[]

[]